Α.Μ.Σ. Χαλκηδόνα Προποντίς

Ο **Αθλητικός Μορφωτικός Σύλλογος Χαλκηδόνας Προποντίς** είναι ελληνικό αθλητικό σωματείο που δραστηριοποιείται στην περιοχή της Χαλκηδόνας, στη Θεσσαλονίκη. Επίσημο έτος ίδρυσής του είναι το 1995 και έμβλημά του ο δικέφαλος αετός. Το 2018 συγχωνεύτηκε με την ΑΠΜΣ Προποντίς και έμβλημα του είναι μια μπλα καλαθοσφαίρισης.Οι αθλητές του αγωνίζονται με χρώματα το σκούρο μπλε, το κόκκινο και συμπληρωματικά το λευκό. Έδρα του συλλόγου είναι το Κλειστό Γυμναστήριο του Δημοτικού Αθλητικού Κέντρου Χαλκηδόνας, χωρητικότητας 200 θεατών. Διατηρεί τμήματα καλαθοσφαίρισης για άρρενες αθλητές όλων των ηλικιακών ομάδων και τμήματα υποδομής πετοσφαίρισης για νεαρές αθλήτριες.

## Τμήμα καλαθοσφαίρισης ανδρών
### Ιστορική αναδρομή
#### Πρώτα βήματα στα Πρωταθλήματα Θεσσαλονίκης
Ο «Γυμναστικός Αθλητικός Σύλλογος Χαλκηδόνας» ιδρύθηκε το 1995. Το 1998 πρόεδρός του αναλαμβάνει ο Ιωάννης Τσαλώνης, η οικογένεια του οποίου διοικεί την ομάδα μέχρι σήμερα. Η ομάδα πραγματοποίησε πορεία από τη Γ' Κατηγορία των Πρωταθλημάτων της Ε.ΚΑ.Σ. Θεσσαλονίκης μέχρι το επίπεδο των Εθνικών Πρωταθλημάτων στο σύντομο διάστημα μιας πενταετίας. Την αγωνιστική περίοδο 2005-06, έχοντας στη σύνθεσή της παίκτες με θητείες στην Α1 Εθνική και τις εθνικές ομάδες, όπως ο Δαμιανός Χρηστίδης, ο Αργύρης Πιάρας και ο Σωτήρης Γεωργιάδης, ο σύλλογος κατάφερε να εξασφαλίσει την άνοδό του από την Α' Κατηγορία στο επίπεδο της Γ' Εθνικής Κατηγορίας.

#### Πρώτη περίοδος ακμής (2006 &#45; 2011)
Η ομάδα της Χαλκηδόνας αγωνίστηκε για πρώτη φορά στη Γ' Εθνική Κατηγορία κατά την αγωνιστική περίοδο 2006-07. Ο 1ος Όμιλος Βορρά, στον οποίο αγωνίστηκε, σχηματίστηκε με τη συμμετοχή 14 συλλόγων. Στο πλαίσιο αυτό ο σύλλογος συγκέντρωσε μέχρι το τέλος της χρονιάς 18 νίκες και 8 ήττες, καταλαμβάνοντας την 3η θέση της τελικής βαθμολογικής κατάταξης.

Την επόμενη χρονιά, 2007-08, η Χαλκηδόνα μετακόμισε στο 2ο Όμιλο Βορρά, ωστόσο δεν άλλαξε το γεγονός ότι είχε να αντιμετωπίσει 13 ομάδες στη διεκδίκηση της κορυφής στο Πρωτάθλημα. Ο απολογισμός της χρονιάς ήταν 18 νίκες και 8 ήττες, που εξασφάλισαν στην ομάδα της 4η θέση στον τελικό βαθμολογικό πίνακα. Παρατηρήθηκε ισοβαθμία μεταξύ της Χαλκηδόνας και των Εκπαιδευτηρίων Μαντουλίδη, ωστόσο η πρώτη κατέλαβε υψηλότερη θέση βάσει των επόμενων κριτηρίων κατάταξης.

Στον ίδιο Όμιλο επέστρεψε ο σύλλογος της Χαλκηδόνας και για την περίοδο 2008-09. Ολοκλήρωσε τις αγωνιστικές του υποχρεώσεις για δεύτερη συνεχόμενη χρονιά στην 4η θέση της τελικής κατάταξης, χωρίς να παρατηρηθεί αυτή τη φορά ισοβαθμία. Η συγκομιδή της χρονιάς ήταν 19 νίκες σε 26 αγωνιστικές.

Ο απολογισμός της επόμενης περιόδου, 2009-10, πάντα στα πλαίσια του 2ου Ομίλου Βορρά, ήταν ξανά 19 νίκες και 7 ήττες. Αυτή τη φορά εξασφάλισε την 3η  θέση στην τελική βαθμολογική κάταταξη, πίσω από το Στρατώνι και το Ασβεστοχώρι, χωρίς να παρατηρηθεί ισοβαθμία.

Μετά από τέσσερις χρονιές υψηλών επιδόσεων, η στιγμή της κατάκτησης ενός Πρωταθλήματος ήρθε για την ομάδα της Χαλκηδόνας την αγωνιστική περίοδο 2010-11. Πετυχαίνοντας 23 νίκες σε 26 αγωνιστικές, κατέκτησε την κορυφή του τελικού βαθμολογικού πίνακα του 2ου Ομίλου Βορρά και, παράλληλα, το δικαίωμα να αγωνιστεί σε υψηλότερο επίπεδο. Τη θέση του πρώτου προπονητή είχε τη χρονιά αυτή (όπως και την προηγούμενη) ο Δημήτρης Γεροφώτης με συνεργάτη το Βασίλη Βαλασιάδη.

Κατά τη διάρκεια του καλοκαιριού ο Γ.Α.Σ. Χαλκηδόνας ήρθε σε συμφωνία με τη γειτονική ομάδα του Γαλαξία Αδένδρου προκειμένου να συνενωθούν υπό την κοινή ονομασία *«Γαλαξίας Χαλκηδόνας»* με έδρα το Κλειστό Γυμναστήριο Αδένδρου. Τελικά το σχέδιο αυτό ναυάγησε για οικονομικούς λόγους σύμφωνα με τη δημοσιογραφική έρευνα.

#### Απόσυρση από τις Εθνικές Κατηγορίες (2011 &#45; 2015)
Οι αγωνιστικές υποχρεώσεις της ομάδας το επόμενο φθινόπωρο ξεκίνησαν με τη διοργάνωση του Κυπέλλου Ελλάδος, στην οποία συμμετείχε για πρώτη φορά. Στην 1η Αγωνιστική της Α' Φάσης πήρε την εντός έδρας νίκη επί του Πιερικού-Αρχελάου με σκορ 75-72. Η συνέχεια δεν ήταν ανάλογη για το σύλλογο, που γνώρισε την εκτός έδρας ήττα από τα Εκπαιδευτήρια Δούκα με σκορ 79-59.

Η ομάδα της Χαλκηδόνας ξεκίνησε με φιλοδοξίες την πορεία της στο Πρωτάθλημα της Β' Εθνικής για τη χρονιά 2011-12, το οποίο και διοργανώθηκε τη χρονιά αυτή με έναν και μοναδικό Όμιλο των 16 συλλόγων. Το κακό ξεκίνημα, ωστόσο, οδήγησε το Γεροφώτη στην παραίτηση από το πόστο του προπονητή στις αρχές Οκτωβρίου. Τον αντικατέστησε ο Χρήστος Κωνσταντινίδης μέχρι τις αρχές Δεκεμβρίου, οπότε και η Χαλκηδόνα ανακοίνωσε την απόσυρσή της από το Πρωτάθλημα. Εντάσεις ανάμεσα στη διοίκηση και τους παίκτες, κυρίως για οικονομικά ζητήματα, οδήγησαν στην αποχή εννέα εξ αυτών από τις προπονήσεις. Η διοίκηση του συλλόγου αποφάσισε να μην συνεχίσει με παίκτες από τα τμήματα υποδομής και να δηλώσει αποχώρηση από τη συνέχεια της διοργάνωσης. Συνέπεια ήταν ο υποβιβασμός στα Τοπικά Πρωταθλήματα από την επόμενη περίοδο.

Στο σημείο αυτό η ομάδα βρέθηκε στη δύσκολη θέση της αναδιοργάνωσης από το μηδέν, λαμβάνοντας μέρος στο Πρωτάθλημα της Α' Κατηγορίας της Ε.ΚΑ.Σ. Θεσσαλονίκης. Να την οδηγήσει ανέλαβε ο προπονητής Γιώργος Τουλούμης. Απέναντί του την περίοδο 2012-13 ο σύλλογος βρήκε 13 ομάδες, κόντρα στις οποίες έδειξε πολύ ανταγωνιστικό πρόσωπο. Η λήξη της χρονιάς έκρυβε μεγάλη ατυχία για τη Χαλκηδόνα, η οποία ισοβάθμισε στην κορυφή του βαθμολογικού πίνακα με το Ζέφυρο Ανατολικής Ακτής και την Ευκαρπία, με 22 νίκες και 4 ήττες συγκομιδή έκαστος. Βάσει των μεταξύ τους αποτελεσμάτων η Χαλκηδόνα κατετάγη στην 3η θέση, αφήνοντας την άνοδο στις άλλες δύο ομάδες. Την ίδια χρονιά ο σύλλογος έλαβε μέρος και στο Κύπελλο Ανδρών της Ένωσης, στα πλαίσια του οποίου εμφανίστηκε σε 4 αγώνες. Στην Α' Φάση νίκησε εντός έδρας τη Δόξα Ασσήρου με σκορ 77-35. Ακολούθως υποχρέωσε σε ήττα με σκορ 46-66 (εκτός έδρας) τον Όλυμπο Ελευθερίου Κορδελιού. Στη συνέχεια ήταν σειρά της Δόξας Δρυμού να υποκύψει με σκορ 51-70. Η Χαλκηδόνα αποκλείστηκε εντός έδρας, τελικά, στους Προημιτελικούς από το Π.Κ. Νεάπολης με σκορ 50-54.

Την αγωνιστική περίοδο 2013-14, και πάλι με τον Τουλούμη στη θέση του οδηγού, η Χαλκηδόνα βελτίωσε ακόμη περισσότερο την απόδοσή της, ολοκληρώνοντας τις αγωνιστικές της υποχρεώσεις έχοντας σημειώσει 24 νίκες σε 26 αγώνες. Αυτή τη φορά ήταν και η μοναδική ομάδα που κατέλαβε την κορυφή της βαθμολογικής κατάταξης, λαμβάνοντας το δικαίωμα να αγωνιστεί στη Γ' Εθνική Κατηγορία από το επόμενο φθινόπωρο. Ωστόσο, ήδη από τα τέλη Μαΐου του 2014, η ομάδα ανακοίνωσε μέσω εκπροσώπου της πως θα παρέμενε οικειοθελώς στην τοπική Α' Κατηγορία. Μακρά ήταν και η πορεία της Χαλκηδόνας στο θεσμό του Κυπέλλου Ανδρών Θεσσαλονίκης. Στον πρώτο αγώνα της νίκησε εκτός έδρας το εφηβικό τμήμα της Χ.Α.Ν.Θ. με σκορ 42-86. Ακολούθως, πέτυχε μεγάλη εκτός έδρας νίκη με σκορ 58-90 απέναντι στην Αναγέννηση Φλόγας. Στη συνέχεια, ξεπέρασε εντός έδρας και το εμπόδιο του Β.Α.Ο. με σκορ 77-70. Στους Προημιτελικούς έλαβε την εκτός έδρας νίκη απέναντι στο εφηβικό τμήμα του Π.Α.Ο.Κ. με σκορ 63-66. Στους Ημιτελικούς διασταυρώθηκε με τη Δόξα Ελπίδας Ευόσμου την οποία επίσης κατάφερε να νικήσει με σκορ 60-55. Στο Μεγάλο Τελικό της διοργάνωσης απώλεσε το τρόπαιο και το νταμπλ χάνοντας με διαφορά ενός πόντου (47-48) από τον Κ.Α.Ο. Σταυρούπολης.

Την επόμενη χρονιά, 2014-15, με νέο προπονητή το Νεκτάριο (Ρούλη) Καραγιαννίδη, ο σύλλογος της Χαλκηδόνας αναδείχθηκε για δεύτερη συνεχόμενη χρονιά Πρωταθλητής Θεσσαλονίκης, έχοντας συλλέξει 22 νίκες σε 26 αγώνες, μία περισσότερη από τον επόμενο Κ.Σ. Γέφυρας. Αυτή τη φορά επέλεξε να αποδεχθεί την άνοδο στη Γ' Εθνική από το επόμενο φθινόπωρο. Σε ό,τι αφορά το θεσμό του Κυπέλλου της Ένωσης, η Χαλκηδόνα αναμετρήθηκε αρχικά με την ομάδα της Βεργίνας αποσπώντας την εντός έδρας νίκη με σκορ 88-70. Στη συνέχεια απέκλεισε τον Κεραυνός Ωραιοκάστρου με εντός έδρας νίκη 100-84. Στους Προημιτελικούς ξεπέρασε επιτυχώς το εμπόδιο του Δ.Α.Σ. Ωραιοκάστρου επικρατώντας στο μεταξύ τους αγώνα με σκορ 97-92. Ακολούθως κατάφερε να εξασφαλίσει τη συμμετοχή του στον Μεγάλο Τελικό της διοργάνωσης υποχρεώνοντας σε ήττα το Σ.Α.Π.Σ.Π.Θ. με σκορ 86-77. Κυπελλούχος, εν τέλει, της χρονιάς αναδείχθηκε ο Κεραυνός Άγιου Παύλου, καθώς λίγο πριν το τέλος του δευτέρου δεκαλέπτου του Τελικού η ομάδα της Χαλκηδόνας αποχώρησε από τον αγωνιστικό χώρο σε ένδειξη διαμαρτυρίας για τη διαιτησία με το φύλλο αγώνος να κλείνει με σκορ 24-17.

#### Επιστροφή στη Γ' Εθνική (2011 &#45; σήμερα)
Την αγωνιστική περίοδο 2015-16 ο σύλλογος ξεκίνησε έναν νέο κύκλο στα πανελλαδικά Πρωταθλήματα, δηλώνοντας συμμετοχή στο 2ο Όμιλο Βορρά της Γ' Εθνικής Κατηγορίας. Τον Οκτώβριο του 2015 τον Καραγιαννίδη διαδέχθηκε στο πόστο του προπονητή ο μέχρι πρότινος βοηθός του, Ανδρέας Οκλαλιώτης. Στην τελική βαθμολογική κατάταξη η ομάδα κατέλαβε την 9η θέση σε σύνολο 14 συλλόγων. Ο απολογισμός της χρονιάς ήταν 13 νίκες και 13 ήττες, ενώ δεν παρατηρήθηκε ισοβαθμία. Παραγωγικότερος σκόρερ της ομάδας για τη χρονιά αυτή αναδείχθηκε ο Κώστας Μαραπίδης με τη συλλογή 373 πόντων.

Το 2018 συγχωνεύτηκε με την ΑΠΜΣ Προποντίς μια από τις πλέον ιστορικές ομάδες της ΕΚΑΣΘ. Το νέο όνομα της ομάδας είναι Α.Μ.Σ. Χαλκηδόνα Προποντίς.

#### Περίοδοι σε εθνικές κατηγορίες

### Πρόσωπα



### Τρέχουσα αγωνιστική περίοδος
Κατά την τρέχουσα αγωνιστική περίοδο, 2016-17, ο Γ.Α.Σ. Χαλκηδόνας έλαβε μέρος στο Πρωτάθλημα της Γ' Εθνικής Κατηγορίας που διοργάνωσε η Ελληνική Ομοσπονδία Καλαθοσφαίρισης. Ειδικότερα εντάχθηκε στο 2ο Όμιλο Βορρά τον οποίο συγκρότησαν 14 ομάδες. Στο ανταγωνιστικό αυτό πλαίσιο, ο σύλλογος συγκέντρωσε 21 νίκες και 5 ήττες. Ισοβάθμισε με την Α.Ε. Κομοτηνής, ωστόσο υπερίσχυσε λαμβάνοντας υπόψη τα επόμενα κριτήρια κατάταξης. Στον τελικό βαθμολογικό πίνακα η Χαλκηδόνα βρέθηκε στην 3η θέση, αποτυγχάνοντας να λάβει απευθείας εισιτήριο ανόδου στην Β' Εθνική. Στη συνέχεια ακολούθησε αγώνας κατάταξης μεταξύ της ομάδας και εκείνης που είχε καταλάβει την αντίστοιχη θέση στον άλλο Όμιλο Βορρά, προκειμένου να αποσαφηνιστεί η προτεραιότητα ανόδου σε περίπτωση που προέκυπταν κενές θέσεις στις ανώτερες κατηγορίες. Η Χαλκηδόνα αντιμετώπισε στη Βέροια τους Διόσκουρους Κοζάνης πετυχαίνοντας τη νίκη με σκορ 54-70. Το αποτέλεσμα αποδείχθηκε καθοριστικό, καθώς η αποχώρηση του Αιόλου Αστακού από την Α2 Εθνική χάρισε τελικά στη Χαλκηδόνα την άνοδο.

Έδρα του συλλόγου είναι το Κλειστό Γυμναστήριο του Δημοτικού Αθλητικού Κέντρου Χαλκηδόνας, χωρητικότητας 200 θεατών. Πρόεδρος του διοικητικού συμβουλίου είναι ο Γιάννης Τσαλώνης και διευθυντής ο Κορνήλιος Τσαλώνης. Καθήκοντα πρώτου προπονητή διατηρεί από τον Οκτώβριο του 2015 ο Ανδρέας Οκλαλιώτης με άμεσο συνεργάτη τον Αλέξη Τσαλώνη. Το ρόστερ της Χαλκηδόνας για την αγωνιστική περίοδο 2016-17 συνέθεσαν οι παρακάτω αθλητές:



## Τμήμα πετοσφαίρισης γυναικών

Κατά την τρέχουσα αγωνιστική περίοδο, 2016-17, ο Γ.Α.Σ. Χαλκηδόνας συμμετέχει με ομάδες Κορασίδων και Παγκορασίδων στα αντίστοιχα Πρωταθλήματα που διοργανώνει η Ε.ΠΕ.Σ. Θεσσαλονίκης.

## Παραπομπές


## Εξωτερικοί σύνδεσμοι

* Γ.Α.Σ. Χαλκηδόνα, επίσημο ιστολόγιο του συλλόγου.
* 




Κατηγορία:Αθλητικοί σύλλογοι Θεσσαλονίκης
Κατηγορία:Ελληνικοί σύλλογοι καλαθοσφαίρισης
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.ΚΑ.Σ.Θ.
Κατηγορία:Σωματεία Ε.ΠΕ.Σ.Θ.
Κατηγορία:Ιδρύσεις αθλητικών συλλόγων το 1995
Κατηγορία:Ιδρύσεις ομάδων καλαθοσφαίρισης το 1995